text: 61-årig lå og sov på kørebanen - blev påkørt og dræbt
  06 november 2016 kl. 05.48
  En 61-årig mand mistede natten til søndag livet i Esbjerg, da han lå og sov på kørebanen  i Kvaglund. Selvom en 34-årig bilist nåede at reagere og sætte farten ned, kunne han ikke undgå en påkørsel.
  Ulykken blev anmeldt klokken 01.49 og skete ifølge Syd- og Sønderjyllands Politi i usigtbar føre på grund af mørke og regn. Den 61-årige lå tilsyneladende og sov på kørebanen på den gennemgående vej Kvaglundparken. Den 34-årige kørte mod øst og ramte den sovende mand ud for sidevejen Askelunden.
  - Den 34-årige bilist reagerede på blink og dytten fra en modkørende og satte hastigheden ned - men kunne ikke undgå at køre over den sovende mand på kørebanen foran ham. Den 61-årige blev dræbt på stedet, oplyser vagtchef Henrik Sønderskov, Syd- og Sønderjyllands Politi, søndag morgen til TV SYD.
  Henrik Sønderskov, vagtchef, Syd- og Sønderjyllands Politi.: "- Ulykken er umiddelbart en følge af uheldige omstændigheder"
  Den sovende mand på vejen var i mørkt tøj og derfor ekstra svær at få øje på. Der er intet, der tyder på, at den  34-årige bilist var påvirket.
  - Han kørte ganske langtsomt - og ulykken er umiddelbart en følge af uheldige omstændigheder, vurderer vagtchef Henrik Sønderskov.
  